Notis

I helgen har det sirkulert et bilde av en laminert plakat med Statsbygg-logo i sosiale medier. Beskjeden fra den statlige forvaltningsbedriften lød slik:

Statsbygg and AF Gruppen are working with blowjobs under Akershus fortress. An alarm warning is issued before each blow. The blows can be heard and felt. If you have questions about the blowjobs, call [xxx] at [xxx]

Faktisk.no har vært i kontakt med Statsbygg som forklarer at hendelsen har utgangspunkt i en intern spøk på en brakkerigg.

– Informasjonen er en slags tullekopi av det som skrives på skilting om arbeidene – og en kollegas navn og riktige telefonnummer ble lagt inn. Dette var ikke ment for andre enn interne kollegaer. Personen som er navngitt har ikke hatt noe med hverken tekst eller formidling å gjøre, skriver kommunikasjonsdirektør Hege Njaa Aschim i en e-post til Faktisk.no.

– En annen person har igjen tatt et bilde av teksten og sendt det ut i sosiale medier. Der tok det av og saken er delt og kommentert i flere dager. Både jeg og ikke minst angjeldende medarbeider har blitt ringt opp, fått meldinger og henvendelser om saken.

Aschim skriver også at den aktuelle medarbeideren har fått mindre hyggelige henvendelser, og at personer som burde vite bedre har delt plakaten videre med «artige» kommentarer, uten å tenke på at den inneholder navnet på og nummeret til en enkeltperson.

– Det er leit å se at reglene vi gjerne vil at barna skal følge, ikke gjelder på samme måte for voksne.